**ΠΛΑΙΣΙΟ ΣΥΜΦΩΝΙΩΝ ΟΣΛΟ**

|  |  |
| --- | --- |
| Συμφωνίες | Συμφωνηθέντα Θέματα |
| *Declaration of Principles on interim Self Government Arrangements*,  Σεπτέμβριος 1993 | * Διαδικασία σταδίων που προέβλεπαν ενδιάμεση, μεταβατική περίοδο και συγκεκριμένα θέματα για το Τελικό Καθεστώς (Σύνορα-Εποικισμοί, Πρόσφυγες, Ύδατα, Ιερουσαλήμ) * Σταδιακή Ισραηλινή αποχώρηση και αναδίπλωση από την Δυτική Όχθη και τη Λωρίδα της Γάζας * Πρόβλεψη θεσμών Παλαιστινιακής αυτοδιοίκησης-αυτονομίας για την ενδιάμεση περίοδο |
| *Protocol on Economic Relation* (Paris Protocol), 29 Απριλίου 1994 | * Επιβολή ισραηλινών δασμών και ΦΠΑ στα προϊόντα που παράγονται σε περιοχές της Παλαιστινιακής Αρχής και καθορισμός του τρόπου απόδοσης μέρους των εσόδων αυτών στην Παλαιστινιακή Αρχή * Ρύθμιση του διμερούς εμπορίου αλλά και των εμπορικών σχέσεων της Παλαιστινιακής Αρχής με τρίτες χώρες (υπογράφει ως PLO) * Δημιουργία Παλαιστινιακής Νομισματικής Αρχής |
| *Gaza Strip & Jericho Agreement*,  4 Μαΐου 1994 | * Ισραηλινή αναδίπλωση από την Ιεριχώ και τη Γάζα * Θεσμοθέτηση της Παλαιστινιακής Αρχής και Παλαιστινιακής Αστυνομίας. * Μεταφορά αρμοδιοτήτων ασφάλειας και διοίκησης των εδαφών από το οποία αναδιπλώνεται ο ισραηλινός στρατός στην Παλαιστινιακή Αρχή * Απελευθέρωση παλαιστινίων κρατουμένων * Παλαιστινιακή παρουσία στις προσβάσεις προς Ιορδανία και Αίγυπτο |

|  |  |
| --- | --- |
| Συμφωνίες | Συμφωνηθέντα Θέματα |
| *Interim Agreement on the West Bank and the Gaza Strip*,  28 Σεπτεμβρίου 1995 | * Εκλογές για Παλαιστινιακό Νομοθετικό Συμβούλιο (Palestinian Legislative Council) * Εντολή για αναδίπλωση πριν τις εκλογές από τις κατοικημένες περιοχές της Δυτ. Όχθης και πρόνοια για τρεις ακόμη φάσεις αναδίπλωσης * Καθορισμός ζώνης Α (Παλαιστινιακή ευθύνη ασφάλειας & πολιτικής διοίκησης), Β (κοινή ευθύνη ασφάλειας και Παλαιστινιακή πολιτική διοίκηση) και C (ισραηλινή ευθύνη ασφάλειας και παλαιστινιακή πολιτική διοίκηση) * Ασφαλής δίοδος μεταξύ Γάζας και Δυτ. Όχθης * Συνέχιση απελευθέρωσης κρατουμένων |
| *Wye River Memorandum*, 23 Οκτωβρίου 1998 | * Έκταση της β΄ και γ΄ ισραηλινής αναδίπλωσης * Η PLO συμφωνεί στην συλλογή όλων των παρανόμως κατεχομένων όπλων, στην συνεργασία σε θέματα ασφαλείας και σε μέτρα κατά της τρομοκρατίας. * Θεσμοθέτηση Αd-Hoc επιτροπής εξέτασης διμερών οικονομικών ζητημάτων * Έναρξη συνομιλιών για το άνοιγμα του Λιμένος της Γάζας |
| *The Sharm el Sheikh Memorandum*,  4 Σεπτεμβρίου 1999 | * Συγκεκριμένο χρονοδιάγραμμα της β΄ αναδίπλωσης σε τρία «κύματα» * Απελευθέρωση 350 ακόμη κρατουμένων και θεσμοθέτηση μικτής επιτροπής που θα πρότεινε περαιτέρω αριθμό αποφυλακιστέων * Επανέναρξη συνομιλιών για τη δημιουργία ασφαλούς διόδου Δυτ. Όχθης-Γάζας * Επαναδραστηριοποίηση της Αd-Hoc επιτροπής εξέτασης διμερών οικονομικών ζητημάτων * Επανέναρξη συνομιλιών για το άνοιγμα του Λιμένος της Γάζας, για τους εκτοπισμένους και για ρυθμίσεις στη Χεβρώνα * Επαναδραστηριοποίηση της επιτροπής για τον καθορισμό της β΄ αναδίπλωσης |

Γίνεται από τον παραπάνω πίνακα σαφές ότι η ενδιάμεση περίοδος είχε σκοπό να δημιουργήσει μια νέα πραγματικότητα στις σχέσεις των πλευρών που ξεπερνά κατά πολύ τα μέτρα οικοδόμησης εμπιστοσύνης. Τα νέα δεδομένα που θα δημιουργούνταν από την υλοποίηση των παραπάνω ενδιάμεσων συμφωνιών στον οικονομικό, κοινωνικό, διοικητικό τομέα αλλά και στον τομέα της ασφάλειας, θα αποτελούσαν την στέρεα βάση για την συμφωνία στα τέσσερα βασικά ζητήματα Τελικού καθεστώτος.

Μια σειρά από ενέργειες και παραλείψεις δεν επέτρεψαν την ευόδωση των αρχικών σκοπών και στόχων των ενδιάμεσων συμφωνιών. Οι βασικές από αυτές είναι:

* Οι αναδιπλώσεις των Ισραηλινών δυνάμεων από τα Παλαιστινιακά Εδάφη δεν ολοκληρώθηκαν
* Αμείωτη οικοδόμηση νέων ισραηλινών εποικισμών κυρίως στη Δυτ. Όχθη
* Εξευτελιστικές και χρονοβόρες διαδικασίες ελέγχου των Παλαιστινίων από τις Ισραηλινές αρχές σε συνδυασμό με πολιτικές συλλογικής τιμωρίας (αποκλεισμοί των παλαιστινιακών περιοχών)
* Μη αφοπλισμός των παραστρατιωτικών ομάδων από την Παλαιστινιακή Αρχή
* Διαφθορά και ανυπαρξία οποιασδήποτε βελτίωσης του βιοτικού επιπέδου των Παλαιστινίων σε συνδυασμό με την έλλειψη πραγματικών θεσμών δημοκρατίας
* Ανυπαρξία/αναποτελεσματικότητα διεθνούς μηχανισμού ελέγχου υλοποίησης. Απροθυμία ΗΠΑ να επιβάλλουν την υλοποίηση.

Βασική επιδίωξη της κυβέρνησης Rabin όταν υπέγραφε τις αρχικές μεταβατικές συμφωνίες του 1993 και 1994 ήταν να επιτύχει σταδιακά τη συγκρότηση ενός πλειοψηφικού και κατά το δυνατόν συμπαγούς συνασπισμού που θα υποστήριζε έναν μελλοντικό συμβιβασμό αρμονικής συνύπαρξης με τους Παλαιστινίους. Η άποψη αυτή υποστηριζόταν και από το όραμα Peres για μια ανοικτή μεσανατολική οικονομία όπου αντικειμενικά το Ισραήλ θα έπαιζε το ρόλο της «ατμομηχανής». Από την άλλη πλευρά βασικός στόχος του Arafat ήταν να δημιουργηθεί ένα «οιονεί» κράτος που θα ενσωμάτωνε τις διαφορετικές συνιστώσες της παλαιστινιακής κοινωνίας και ηγεσίας και θα αποτελούσε το πρώτο βασικό στάδιο για τη δημιουργία ανεξάρτητου Παλαιστινιακού κράτους.

Τελικά η επιλογή μια μακράς πενταετούς περιόδου ήταν μάλλον αντιπαραγωγική για την ευόδωση των παραπάνω στόχων. Στο Ισραήλ επέτρεψε στο αριθμητικά μικρό, αλλά κατά πολύ συμπαγέστερο του ειρηνιστικού, lobby των εποίκων να χρησιμοποιήσει τις βουλευτικές εκλογές για να «εκβιάσουν» μια πολιτική ανάσχεσης της ειρηνευτικής διαδικασίας. Έδωσε επίσης τη δυνατότητα σε πολιτικές δυνάμεις όπως οι υπερ-ορθόδοξοι του Shas και τα κόμματα των Ρωσο-Εβραίων να συνδέσουν την υποστήριξή τους στην ειρηνευτική διαδικασία με ζητήματα εσωτερικής και κυρίως επιδοματικής πολιτικής. Τέλος η μη σύμπηξη ενός αποτελεσματικού συνασπισμού για την ειρήνη και την περιφερειακή ανάπτυξη οδήγησε μοιραία στην ανάδυση των παλαιών αντανακλαστικών της στρατιωτικής και πολιτικής ιεραρχίας σύμφωνα με τα οποία και η παραμικρή λεπτομέρεια ασφάλειας υπερέχει και του πιο σημαντικού βήματος συνύπαρξης.

Η παλαιστινιακή ηγεσία από την άλλη πλευρά προσπαθούσε να καλύψει το έλλειμμα δημοκρατικών θεσμών και κοινωνικής και οικονομικής ανάπτυξης της παλαιστινιακής κοινωνίας με την κατά κόρον χρήση μιας διγλωσσίας (μετριοπαθής προς τρίτους, εμπρηστική προς το εσωτερικό) η οποία απέκρυπτε και τελικά απέτρεψε τον όποιο συμβιβασμό θα εκαλείτο να πραγματοποιήσει η παλαιστινιακή ηγεσία στις διαπραγματεύσεις τελικού καθεστώτος.